Referat generalforsamling Egebjerg Bylaug den 22. april 2025.

Der var afbud fra politikerne i byrådet, Odsherred kommune, til det planlagte møde før generalforsamlingen grundet et vigtigt økonomiudvalgsmøde.

Ad dagsordenens pkt.
1. Dirigent, Peter Funch valgt med akklamation.
2. Referent. Anette Haudal valgt med akklamation.
3. Stemmetællere. Udsat til evt. behov.
4. Formandens beretning:
Formand, Lena Faurschou orienterede årets aktiviteter. Ingen bem. Godkendt.
Efter beretningen orienterede tovholderne:

Egebjerg Skole ved leder, Krista:
Er fortsat i gang med implementeringen af projektbaseret og praksisnær læringsform (PBL). Egebjerg er den eneste skole i Odsherred der arbejder med PBL, men det forventes at flere kommer med. Det er virkningsfuldt og en god proces på Egebjerg Skole for både elever og lærere, hvor der arbejdes tværfagligt med projektemner og undervisning på tværs. Elevtallet ligger omkring de 90. Egebjerg Skole har budt ind på puljen vedr. skolemadsordning, som de afventer svar på, og har et stor ønske om at inddrage hele skolens elever og børnehavebørn.
God dialog og debat om at udvikle samarbejdet med skolen:
· at skolen bliver mere åben og inviterende overfor alle borgerne i Egebjerg. Det kunne eksempelvis være at lave åbent hus, udstillinger, rundvisninger eller lign. ved afsluttede projektemner.
· årlig fællesspisning med rundvisning på skolen.
· Debat/ dialog/visionsmøde med politikerne i indeværende år, hvor temaet kunne være, ”sådan ønsker Egebjerg borgerne vores skole ind i fremtiden og lige nu og her” (der indkaldes til et formøde, vedr. temamødet)
· Generel udvikling på de gode fællesskaber i Egebjerg hvor også skole og børnehave ”spiller” en rolle.
· Evt. deltagelse med repræsentant fra Bylaugets bestyrelsen i skolens afdelingsråd?
· Hvem kender skovhaven på ved Egebjerg Skole?

Sankt Hans udvalg: Har som altid vilde planer med den næste Sankt Hans på Sandskredet, og den bliver igen i år med bål og hygge for alle aldre.
Juletræ/ tænding: Skal koordineres bedre i 2025.
Brolauget i Unnerud: Har brug for flere yngre kræfter ved optagning af broen og nedsætning; men altid en god og hyggelig dag fulgt op med fællesspisning i barkladen. 
Kløverstien: Lever en turbulent tid. Nogen synes, den bliver ryddet for lidt, andre for meget. Pælene holder måske ikke så meget længere. Uvist i hvilket omfang nogen benytter den? Forslag om en årlig dag med kaffe og kage og en god gang vedligeholdelse af stierne. 
Det er tydeligt, at Bylauget mangler et årshjul, så alle kan følge med i, hvor der kan være brug for en ”hånd” og hvad der er af frivillige opgaver og årlige events, som man bør/kan deltage i.
Folkeparken: Er det nye ”skud” i Egebjerg, der er gode kræfter der knokler derud af, både børn, unge og voksne. Der er cykeldelen, familieområdet, permahaven, shelter og bålplads - noget for alle aldre. Der kommer forskellige kurser, triggerbuilder, instruktør m.v. Der afholdes projektmøde hver tirsdag.
Idrætsforeningen: Har en god sum penge og ønsker sig et foreningshus eller et overdækket område til træningsfaciliteter. Behovet for dette skal undersøges nærmere. Et hus kunne også anvendes til værksted, møder og meget andet.
Cykelsti: Der er fortsat et stort ønske om at få videreført cykelstien til Vig.
Lægehus i Egebjerg: Kender nogen en læge? Kunne være fantastisk med et lægehus, hvilket er muligt i Iværksætterhuset. Følg med på FB og hjemmesiden. 
Til efterretning.
5. Fremlæggelse og godkendelse af regnskab 2024 ved Anja Berthou. Godkendt.
6. Forslag. Udgår – ingen forslag.
7. Valg af formand. Lena Faurschou blev genvalgt.
8. Bestyrelsesmedlemmer. Anne Pontoppidan Jarlbo valgt for 1 år.
Jesper Adler, Anja Berthou og Kaleb Trul genvalgt for 2 år.
9. Suppleanter. Ingen valgt.
10.Bilagskontrollanter. Anette Haudal genvalgt for 2 år.
11.Bilagskontrollant-suppleant. Maibrit Ahasverus genvalgt for 1 år.
Alle valg med akklamation.
12. Eventuelt. Ingen bemærkninger. Dirigenten takkede for god ro og orden.
Formanden takkede de fremmødte for den gode stemning.
-- - - - - - - -
Livet i Egebjerg skal leves hele livet i fællesskab med andre.
Ref. Anette Haudal

